CELEX: 32021R0127
Language: el
Date: 2021-02-03 00:00:00
Title: Εκτελεστικός κανονισμός (ΕΕ) 2021/127 της Επιτροπής της 3ης Φεβρουαρίου 2021 σχετικά με τον καθορισμό των απαιτήσεων για την εισαγωγή στο έδαφος της Ένωσης ξύλινων μέσων συσκευασίας τα οποία χρησιμοποιούνται για τη μεταφορά ορισμένων εμπορευμάτων καταγωγής ορισμένων τρίτων χωρών και για τους φυτοϋγειονομικούς ελέγχους του υλικού αυτού, καθώς και για την κατάργηση της εκτελεστικής απόφασης (ΕΕ) 2018/1137

4.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 40/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/127 ΤΗΣ ΕΠΙΤΡΟΠΗΣ
         της 3ης Φεβρουαρίου 2021
         σχετικά με τον καθορισμό των απαιτήσεων για την εισαγωγή στο έδαφος της Ένωσης ξύλινων μέσων συσκευασίας τα οποία χρησιμοποιούνται για τη μεταφορά ορισμένων εμπορευμάτων καταγωγής ορισμένων τρίτων χωρών και για τους φυτοϋγειονομικούς ελέγχους του υλικού αυτού, καθώς και για την κατάργηση της εκτελεστικής απόφασης (ΕΕ) 2018/1137
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 41 παράγραφος 3,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (2), και ιδίως το άρθρο 22 παράγραφος 3 και το άρθρο 52,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση (ΕΕ) 2018/1137 της Επιτροπής (3) προβλέπει φυτοϋγειονομικούς ελέγχους και μέτρα που πρέπει να λαμβάνονται για το υλικό ξύλινων συσκευασιών [ξύλινα μέσα συσκευασίας] οι οποίες χρησιμοποιούνται για τη μεταφορά συγκεκριμένων εμπορευμάτων καταγωγής Λευκορωσίας και Κίνας και ίσχυε έως τις 30 Ιουνίου 2020. Οι κανόνες αυτοί εφαρμόζονταν επιπλέον των κανόνων του κατ’ εξουσιοδότηση κανονισμού (ΕΕ) 2019/2125 της Επιτροπής (4) που αφορούν τους ειδικούς επίσημους ελέγχους των ξύλινων μέσων συσκευασίας.
                  
               
                     (2)
                  
                  
                     Οι φυτοϋγειονομικοί έλεγχοι που διενέργησαν τα κράτη μέλη με βάση την εκτελεστική απόφαση (ΕΕ) 2018/1137 κατέδειξαν ότι η σήμανση των ξύλινων μέσων συσκευασίας που χρησιμοποιούνται για τη μεταφορά ορισμένων εμπορευμάτων καταγωγής Λευκορωσίας και Κίνας δεν συμμορφώνεται πάντα με τον κανονισμό (ΕΕ) 2016/2031. Επιπλέον, οι φυτοϋγειονομικοί έλεγχοι που διενεργούν τα κράτη μέλη με βάση εκτιμήσεις κινδύνου, οι οποίοι προηγουμένως καταγράφονταν στο διαδικτυακό σύστημα EUROPHYT-Interceptions και πλέον καταγράφονται στο TRACES, κατέδειξαν ότι η σήμανση των ξύλινων μέσων συσκευασίας τα οποία χρησιμοποιούνται για τη μεταφορά ορισμένων εμπορευμάτων καταγωγής Ινδίας δεν συμμορφώνεται πάντα με τον εν λόγω κανονισμό.
                  
               
                     (3)
                  
                  
                     Οι περιπτώσεις μη συμμόρφωσης που διαπίστωσαν τα κράτη μέλη καταδεικνύουν ότι υπάρχει κίνδυνος εισαγωγής ζώντων επιβλαβών οργανισμών με τα ξύλινα μέσα συσκευασίας τα οποία χρησιμοποιούνται για τη μεταφορά ορισμένων εμπορευμάτων από τις εν λόγω τρεις χώρες καταγωγής, ήτοι από τη Λευκορωσία, την Κίνα και την Ινδία, και ότι τα εν λόγω προϊόντα θα πρέπει να υπόκεινται σε ειδικούς ελέγχους.
                  
               
                     (4)
                  
                  
                     Προκειμένου να αποφευχθούν οι συνέπειες της μη συμμόρφωσης στο μέλλον, θα πρέπει να θεσπιστούν μέτρα όσον αφορά τα ξύλινα μέσα συσκευασίας για τη μεταφορά ορισμένων εμπορευμάτων καταγωγής Λευκορωσίας, Κίνας και Ινδίας.
                  
               
                     (5)
                  
                  
                     Για να εξασφαλιστεί η καλύτερη προετοιμασία των αρχών που διενεργούν τους αντίστοιχους φυτοϋγειονομικούς ελέγχους, οι αρμόδιες αρχές ή οι υπεύθυνοι επιχειρήσεων που εμπλέκονται στην εισαγωγή των συγκεκριμένων εμπορευμάτων συνοδευόμενων από ξύλινο μέσο συσκευασίας θα πρέπει να ειδοποιούν εκ των προτέρων την αρμόδια αρχή του συνοριακού σταθμού ελέγχου πρώτης άφιξης, μόλις λάβουν γνώση της άφιξης του εν λόγω ξύλινου μέσου συσκευασίας.
                  
               
                     (6)
                  
                  
                     Τα ξύλινα μέσα συσκευασίας των αποστελλόμενων φορτίων των συγκεκριμένων εμπορευμάτων θα πρέπει να υπόκεινται σε φυτοϋγειονομικούς ελέγχους σε τακτική βάση. Με βάση τον διαπιστωθέντα φυτοϋγειονομικό κίνδυνο, το ποσοστό των εν λόγω ελέγχων δεν θα πρέπει να είναι χαμηλότερο από το 15 % των εισαγόμενων ξύλινων μέσων συσκευασίας των συγκεκριμένων εμπορευμάτων, ώστε να διασφαλίζεται ότι ελέγχεται αντιπροσωπευτικό δείγμα.
                  
               
                     (7)
                  
                  
                     Τα ξύλινα μέσα συσκευασίας, καθώς και τα συγκεκριμένα εμπορεύματα θα πρέπει να υπόκεινται στους ενωσιακούς κανόνες για την τελωνειακή επιτήρηση έως ότου ολοκληρωθούν οι εν λόγω φυτοϋγειονομικοί έλεγχοι, ώστε να εξασφαλίζεται ότι η ελεύθερη κυκλοφορία τους στο έδαφος της Ένωσης δεν ενέχει κανέναν φυτοϋγειονομικό κίνδυνο.
                  
               
                     (8)
                  
                  
                     Οι φυτοϋγειονομικοί έλεγχοι θα πρέπει να διενεργούνται στον συνοριακό σταθμό ελέγχου της πρώτης άφιξης στο έδαφος της Ένωσης ή στα σημεία ελέγχου που αναφέρονται στο άρθρο 53 παράγραφος 1 στοιχείο α) του κανονισμού (ΕΕ) 2017/625, προκειμένου να διασφαλίζεται ότι οι εν λόγω έλεγχοι διενεργούνται στις πλέον κατάλληλες εγκαταστάσεις.
                  
               
                     (9)
                  
                  
                     Για λόγους νομικής σαφήνειας, η εκτελεστική απόφαση (ΕΕ) 2018/1137 θα πρέπει να καταργηθεί και να αντικατασταθεί από τον παρόντα κανονισμό, προκειμένου να ληφθούν υπόψη οι κανονισμοί (ΕΕ) 2016/2031 και (ΕΕ) 2017/625, οι οποίοι εφαρμόζονται από την 14η Δεκεμβρίου 2019.
                  
               
                     (10)
                  
                  
                     Προκειμένου τα κράτη μέλη να έχουν χρόνο να προσαρμοστούν στις απαιτήσεις που προβλέπονται στον παρόντα κανονισμό, ο παρών κανονισμός θα πρέπει να εφαρμοστεί από την 1η Μαρτίου 2021.
                  
               
                     (11)
                  
                  
                     Ο παρών κανονισμός θα πρέπει να εφαρμόζεται έως τις 31 Δεκεμβρίου 2023, ώστε να υπάρχει χρόνος για την παρακολούθηση της κατάστασης και τον προσδιορισμό της συμμόρφωσης των ξύλινων μέσων συσκευασίας και των αντίστοιχων φορτίων με τον παρόντα κανονισμό και τον κανονισμό (ΕΕ) 2016/2031.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός καθορίζει απαιτήσεις για την είσοδο στο έδαφος της Ένωσης και για φυτοϋγειονομικούς ελέγχους των ξύλινων μέσων συσκευασίας ορισμένων προϊόντων από τρίτες χώρες που απαριθμούνται στο παράρτημα, ώστε να διασφαλίζεται η συμμόρφωσή τους με τον κανονισμό (ΕΕ) 2016/2031.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «ξύλινο μέσο συσκευασίας»: κάθε προϊόν από ξύλο υπό μορφή κιβωτίων κάθε μεγέθους, καφασιών, κυλίνδρων και παρόμοιων συσκευασιών, παλετών, παλετοκιβωτίων και άλλων επίπεδων επιφανειών φόρτωσης, στεφανιών παλετών, ξύλινου υλικού σφήνωσης ή υποστήριξης φορτίων ξυλείας, ανεξάρτητα από το αν χρησιμοποιούνται πράγματι για τη μεταφορά κάθε είδους αντικειμένων· εξαιρούνται η ακατέργαστη ξυλεία πάχους 6 mm ή λιγότερου, η κατεργασμένη ξυλεία που έχει παραχθεί με συγκόλληση, θέρμανση και πίεση, ή με συνδυασμό των μεθόδων αυτών, και τα ξύλινα υλικά σφήνωσης ή υποστήριξης φορτίων ξυλείας, που είναι κατασκευασμένα από ξύλο του ίδιου τύπου και ποιότητας όπως η ξυλεία του φορτίου·
                     
                  
                        2)
                     
                     
                        «συγκεκριμένα εμπορεύματα»: εμπορεύματα που πληρούν όλα τα ακόλουθα:
                        
                                    α)
                                 
                                 
                                    κατάγονται από τις τρίτες χώρες που απαριθμούνται στο παράρτημα·
                                 
                              
                                    β)
                                 
                                 
                                    έως τουλάχιστον τον συνοριακό σταθμό ελέγχου πρώτης άφιξης, υποστηρίζονται, προστατεύονται ή μεταφέρονται με ξύλινο μέσο συσκευασίας·
                                 
                              
                                    γ)
                                 
                                 
                                    έχουν τους αντίστοιχους κωδικούς συνδυασμένης ονοματολογίας (ΣΟ) ή κωδικούς TARIC, καθώς και τις αντίστοιχες περιγραφές που ορίζονται στο παράρτημα I του κανονισμού (ΕΟΚ) αριθ. 2658/87 του Συμβουλίου (5), όπως απαριθμούνται στο παράρτημα.
                                 
                              
                  
         
            Άρθρο 3
            Απαιτήσεις για την εισαγωγή στο έδαφος της Ένωσης ξύλινων μέσων συσκευασίας
            Τα ξύλινα μέσα συσκευασίας μπορούν να εισάγονται στο έδαφος της Ένωσης μόνον εφόσον πληρούν και τις δύο ακόλουθες απαιτήσεις:
            
                        1)
                     
                     
                        οι αρμόδιες αρχές ή οι υπεύθυνοι επιχειρήσεων που έχουν την ευθύνη για την είσοδο του εν λόγω ξύλινου μέσου συσκευασίας ή που γνωρίζουν την άφιξή του στο έδαφος της Ένωσης κοινοποιούν εκ των προτέρων στην αρμόδια αρχή του συνοριακού σταθμού ελέγχου πρώτης άφιξης ότι το εν λόγω ξύλινο μέσο συσκευασίας θα εισέλθει στο έδαφος της Ένωσης·
                     
                  
                        2)
                     
                     
                        από τους φυτοϋγειονομικούς ελέγχους που προβλέπονται στο άρθρο 4 παράγραφος 1 στοιχείο α) του παρόντος κανονισμού προκύπτει ότι το εν λόγω ξύλινο μέσο συσκευασίας πληροί τις απαιτήσεις του άρθρου 43 παράγραφος 1 στοιχεία α) και β) του κανονισμού (ΕΕ) 2016/2031.
                     
                  
         
            Άρθρο 4
            Φυτοϋγειονομικοί έλεγχοι φυτών
            
               1.   Οι αρμόδιες αρχές:
               
                           α)
                        
                        
                           διενεργούν φυτοϋγειονομικούς ελέγχους, σε τακτική βάση, στα ξύλινα μέσα συσκευασίας φορτίων των συγκεκριμένων εμπορευμάτων σε ένα από τα ακόλουθα:
                           
                                       i)
                                    
                                    
                                       στον συνοριακό σταθμό ελέγχου πρώτης άφιξης στο έδαφος της Ένωσης·
                                    
                                 
                                       ii)
                                    
                                    
                                       σε σημεία ελέγχου που αναφέρονται στο άρθρο 53 παράγραφος 1 στοιχείο α) του κανονισμού (ΕΕ) 2017/625·
                                    
                                 
                     
                           β)
                        
                        
                           καθορίζουν το ποσοστό φυτοϋγειονομικών ελέγχων που προβλέπονται στο στοιχείο α) της παρούσας παραγράφου.
                        
                     
            
               2.   Το ποσοστό που αναφέρεται στην παράγραφο 1 στοιχείο β) δεν είναι χαμηλότερο από το 15 % των φορτίων των συγκεκριμένων εμπορευμάτων.
            
            
               3.   Έως την ολοκλήρωση των ελέγχων που προβλέπονται στην παράγραφο 1 στοιχείο α), τα εν λόγω ξύλινα μέσα συσκευασίας και τα αντίστοιχα συγκεκριμένα εμπορεύματα παραμένουν:
               
                           α)
                        
                        
                           υπό τελωνειακή επιτήρηση σύμφωνα με το άρθρο 134 του κανονισμού (ΕΕ) αριθ. 952/2013· και
                        
                     
                           β)
                        
                        
                           υπό την εποπτεία της αρμόδιας αρχής.
                        
                     
            
               4.   Κατά παρέκκλιση από την παράγραφο 3, η τελωνειακή αρχή μπορεί να επιτρέπει τη μη επιτήρηση συγκεκριμένων εμπορευμάτων, που προβλέπεται στα στοιχεία α) και β) της εν λόγω παραγράφου, εάν ο υπεύθυνος επιχείρησης που είναι υπεύθυνος για το φορτίο διαχωρίζει τα ξύλινα μέσα συσκευασίας από τα συγκεκριμένα εμπορεύματα, όπου αυτό είναι τεχνικά εφικτό.
            
         
         
            Άρθρο 5
            Κατάργηση της εκτελεστικής απόφασης (ΕΕ) 2018/1137
            Η εκτελεστική απόφαση (ΕΕ) 2018/1137 καταργείται.
         
         
            Άρθρο 6
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Μαρτίου 2021 έως τις 31 Δεκεμβρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  ΕΕ L 95 της 7.4.2017, σ. 1.
         
            (3)  Εκτελεστική απόφαση (ΕΕ) 2018/1137 της Επιτροπής, της 10ης Αυγούστου 2018, για την επιτήρηση, τους φυτοϋγειονομικούς ελέγχους και τα μέτρα που πρέπει να ληφθούν για το υλικό ξύλινων συσκευασιών οι οποίες χρησιμοποιούνται για τη μεταφορά εμπορευμάτων καταγωγής ορισμένων τρίτων χωρών (ΕΕ L 205 της 14.8.2018, σ. 54).
         
            (4)  Κατ’ εξουσιοδότηση κανονισμός (ΕΕ) 2019/2125 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους κανόνες διεξαγωγής ειδικών επίσημων ελέγχων στα ξύλινα μέσα συσκευασίας, την κοινοποίηση ορισμένων φορτίων και τα μέτρα που πρέπει να λαμβάνονται σε περιπτώσεις μη συμμόρφωσης (ΕΕ L 321 της 12.12.2019, σ. 99).
         
            (5)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            Συγκεκριμένα εμπορεύματα, οι αντίστοιχοι κωδικοί συνδυασμένης ονοματολογίας (ΣΟ) ή οι κωδικοί TARIC και η χώρα καταγωγής
            
                        Περιγραφή του εμπορεύματος
                     
                     
                        Κωδικοί συνδυασμένης ονοματολογίας (ΣΟ) ή κωδικοί TARIC
                     
                     
                        Χώρα καταγωγής
                     
                  
                        Σχιστόλιθος, έστω και χοντρικά κατεργασμένος ή απλά κομμένος, με πριόνι ή άλλο τρόπο, σε όγκους ή πλάκες σχήματος τετραγώνου ή ορθογωνίου
                     
                     
                        2514 
                     
                     
                        Λευκορωσία, Κίνα, Ινδία
                     
                  
                        Μάρμαρα, τραβερτίνες, βελγικοί ασβεστόλιθοι και άλλοι ασβεστόλιθοι για λάξευση ή για την οικοδομική, φαινομενικής πυκνότητας ίσης ή ανώτερης του 2,5, και αλάβαστρο, έστω και χοντρικά κατεργασμένα ή απλά κομμένα, με πριόνι ή άλλο τρόπο, σε όγκους ή πλάκες σχήματος τετραγώνου ή ορθογωνίου.
                     
                     
                        2515 
                     
                     
                        Λευκορωσία, Κίνα, Ινδία
                     
                  
                        Γρανίτης, πορφυρίτης, βασάλτης, ψαμμίτης και άλλες πέτρες για λάξευση ή για την οικοδομική, έστω και χοντρικά κατεργασμένα ή απλά κομμένα, με πριόνι ή άλλο τρόπο σε όγκους ή πλάκες σχήματος τετραγώνου ή ορθογωνίου
                     
                     
                        2516 
                     
                     
                        Λευκορωσία, Κίνα, Ινδία
                     
                  
                        Καυσόξυλα σε κυλίνδρους, κούτσουρα, μικρά κλαδιά, δεμάτια ή με παρόμοιες μορφές· ξυλεία σε πλακίδια ή μικρά τεμάχια· πριονίδια, απορρίμματα και θραύσματα ξύλου, έστω και συσσωματωμένα σε μορφή κούτσουρων, πλίνθων, τροχίσκων ή σε παρόμοιες μορφές
                     
                     
                        4401 
                     
                     
                        Λευκορωσία, Κίνα, Ινδία
                     
                  
                        Κιβώτια κάθε μεγέθους, καφάσια, τύμπανα και παρόμοιες συσκευασίες από ξύλο· τύμπανα περιτύλιξης καλωδίων, από ξύλο· παλέτες απλές, παλετοκιβώτια και άλλες επίπεδες επιφάνειες για τη φόρτωση, από ξύλο· στεφάνια παλετών από ξύλο (εκτός από εμπορευματοκιβώτια που προορίζονται και είναι εξοπλισμένα ειδικά για έναν ή περισσότερους τρόπους μεταφοράς)
                     
                     
                        4415 
                     
                     
                        Λευκορωσία, Κίνα, Ινδία
                     
                  
                        Κυβόλιθοι για λιθόστρωτα δρόμων, κράσπεδα πεζοδρομίων και πλάκες για στρώσιμο, από φυσικές πέτρες (εκτός από σχιστόλιθο)
                     
                     
                        6801 
                     
                     
                        Λευκορωσία, Κίνα, Ινδία
                     
                  
                        Πέτρες κατάλληλες για λάξευση ή για την οικοδομική (εκτός από σχιστόλιθο) επεξεργασμένες και τεχνουργήματα από τις πέτρες αυτές, με εξαίρεση εκείνες της κλάσης 6801 · κύβοι, ψηφίδες και παρόμοια είδη για μωσαϊκά, από φυσικές πέτρες (στις οποίες περιλαμβάνεται και ο σχιστόλιθος), έστω και σε υπόθεμα· κόκκοι, μικρά θραύσματα και σκόνες από φυσικές πέτρες (στις οποίες περιλαμβάνεται και ο σχιστόλιθος), τεχνητά χρωματισμένα
                     
                     
                        6802 
                     
                     
                        Λευκορωσία, Κίνα, Ινδία
                     
                  
                        Σχιστόλιθος φυσικός, κατεργασμένος και τεχνουργήματα από φυσικό ή συσσωματωμένο σχιστόλιθο (εκτός από κόκκους, μικρά θραύσματα και σκόνες από σχιστόλιθο, πέτρες για μωσαϊκά και παρόμοια είδη, κοντύλια για πλάκες, έτοιμες πλάκες από σχιστόλιθο και πλάκες για τη γραφή ή το σχέδιο)
                     
                     
                        6803 
                     
                     
                        Λευκορωσία, Κίνα, Ινδία
                     
                  
                        Πλακάκια και πλάκες δαπέδου ή επένδυσης, από κεραμευτική ύλη· κύβοι, ψηφίδες και παρόμοια είδη για μωσαϊκά από κεραμευτική ύλη, έστω και σε υπόθεμα (εκτός εκείνων που είναι από πυριτικές σκόνες απολιθωμάτων ή από παρόμοιες πυριτικές γαίες, των πυρίμαχων υλικών, πλακιδίων ειδικά προσαρμοσμένων ως μικρά τραπεζομάντιλα, διακοσμητικά αντικείμενα, καθώς και ειδικά πλακάκια για φούρνους)
                     
                     
                        6907 
                     
                     
                        Λευκορωσία, Κίνα, Ινδία
                     
                  
                        Πλάκες, φύλλα και ταινίες αλουμινίου
                     
                     
                        7606 
                     
                     
                        Λευκορωσία, Κίνα, Ινδία